Франсиско де Кеведо
Любовта се ражда
от един-единствен поглед, живее расте и се увековечава

Превод от испански: Александър Муратов, Атанас Далчев, 1978

chitanka.info

Години десет Слънцето така над мене

изгряваше поруменяло бързешката,

откакто, Лисида, в очите ти зората

видях със красота и блясък удвоени.

Години десет пазех аз във моите вени

тоз сладък огън, който хранех с топлината

на мойта кръв. Години десет във душата

царяха светлините твои съкровени.

И стига ми да видя красота голяма,

тя ще възпламва винаги, веднъж видяна,

и врязана в душата, край за нея няма!

Страстта с безсмъртния живот е съчетана;

не се бои — с плътта не ще я сложат в яма,

ни с времето ще свехне тя благоуханна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.